b'\n_START_ARTICLE_\nZastava Jugoslavije\n_START_PARAGRAPH_\nZastava nekdanje Socialisti\xc4\x8dne federativne republike Jugoslavije je bila sestavljena iz treh panslovanskih barv, od zgoraj navzdol: modra, bela in rde\xc4\x8da; z zlato obrobljeno rde\xc4\x8do peterokrako zvezdo na sredi. Razmerje med \xc5\xa1irino in dol\xc5\xbeino zastave je bilo 1:2._NEWLINE_Zastava je nastala med 2. svetovno vojno tako, da so iz stare jugoslovanske trobojnice odstranili kraljevski grb in ga nadomestili z rde\xc4\x8do peterokrako, simbolom komunizma. Po vojni je zastava dobila dokon\xc4\x8dno obliko, ko so zvezdo pove\xc4\x8dali in ji dodali zlato obrobo._NEWLINE_Jugoslovansko zastavo so ob praznikih izobe\xc5\xa1ali skupaj z zastavo ZKJ in posamezno republi\xc5\xa1ko zastavo. Zaradi tega je ponekod v biv\xc5\xa1i Jugoslaviji \xc5\xa1e vedno pogosto mo\xc4\x8d najti drogove za zastave s tremi nosilci.'